
LEGE 
privind transporturile combinate

Parlamentul adoptă prezenta lege organică.

Prezenta lege transpune Directiva 92/106/CEE a Consiliului din 7 decembrie 1992 privind stabilirea de norme comune pentru anumite tipuri de transporturi combinate de mărfuri între state membre, CELEX: 31992L0106, publicată în Jurnalul Oficial al Uniunii Europene L 368 din 17 decembrie 1992.

CAPITOLUL I
DISPOZIȚII GENERALE

Articolul 1. Obiectul și scopul legii
(1) Prezenta lege se aplică transporturilor combinate de mărfuri între Republica Moldova și statele membre ale Uniunii Europene  în cadrul cărora autocamionul, remorca, semiremorca cu sau fără tractor, cutia mobilă sau containerul de 20 de picioare și peste se deplasează sau sunt deplasate, după caz, pe căile rutiere, pe parcursul iniţial şi/sau final, iar restul transportului se efectuează pe calea ferată sau pe o cale navigabila interioară ori pe un parcurs maritim ce depăşeşte 100 km în linie dreaptă.
(2) În sensul prezentei legi parcursul rutier inițial sau final al transportului este între punctul de încărcare sau descărcare a mărfurilor și cel mai apropiat terminal intermodal, port sau punct de transbordare utilizat pentru segmentul feroviar, fluvial sau maritim al operațiunii de transport combinat. 

Articolul 2. Principiile dezvoltării transportului combinat.
Dezvoltarea transportului combinat în Republica Moldova se bazează pe următoarele principii:
a) promovarea transferului transportului de mărfuri către moduri de transport mai eficiente din punct de vedere economic și al impactului asupra mediului;
b) utilizarea integrată și complementară a transportului rutier, feroviar și naval;
c) dezvoltarea infrastructurii și a terminalelor intermodale necesare realizării operațiunilor de transport combinat;
d) asigurarea accesului nediscriminatoriu la infrastructura și serviciile relevante pentru transportul combinat;
e) promovarea digitalizării și a schimbului electronic de informații în domeniul transportului de mărfuri.

CAPITOLUL II
TRANSPORTUL COMBINAT

Articolul 3. Accesul la activitatea de transport combinat
(1) Orice operator de transport rutier de mărfuri autorizat pentru efectuarea transportului rutier de mărfuri în condițiile Codului transporturilor rutiere nr.150/2014 are dreptul să acționeze în calitate de operator de transport combinat în condițiile prezentei legi.
(2) Prevederile alineatului (1) se aplică și operatorilor de transport rutier din statele membre ale Uniunii Europene în condițiile prezentei legi.
(3) Organul central de specialitate asigură condițiile optime de acces rutier la terminalele intermodale situate pe teritoriul Republicii Moldova în așa fel ca operatorii de transport rutier de mărfuri să beneficieze de acces nediscriminatoriu la terminalele intermodale, în condițiile stabilite de administratorii acestora.
(4) La elaborarea politicilor și planurilor de transport rutier, organul central de specialitate ține seama de necesitatea asigurării conectivității rețelei rutiere naționale cu terminalele intermodale care fac parte din coridoarele internaționale de transport de marfă.

Articolul 4. Confirmarea transportului combinat
(1) În cazul transportului combinat contra cost, documentul de transport prevăzut de Codul transporturilor rutiere nr.150/2014 trebuie să specifice, de asemenea, gările feroviare de încărcare și descărcare corespunzătoare traseului feroviar sau porturile de încărcare și descărcare de pe calea navigabilă interioară corespunzătoare traseului pe calea navigabilă interioară sau porturile maritime de încărcare și descărcare corespunzătoare secțiunii maritime a transportului.
(2) Informația specificată la alineatul (1) trebuie consemnată înainte ca operația de transport să fie efectuată, fiind confirmată prin aplicarea unui sigiliu de către autoritățile feroviare sau portuare din gările feroviare sau porturile fluviale sau maritime respective, în momentul în care s-a încheiat partea din transportul efectuată pe calea ferată sau pe o cale navigabilă interioară sau pe cale maritimă. 
(3) Documentul de transport confirmat conform alineatului (2) constituie dovada că transportul rutier efectuat reprezintă segmentul inițial sau final al unei operațiuni de transport combinat și că operatorul de transport combinat beneficiază de regimul juridic prevăzut de prezenta lege.
(4) Documentul de transport, precum și confirmarea din partea autorităților conform alineatului (2) se pot efectua pe calea electronică utilizând platformele eFTI în condițiile legii.

Articolul 5. Particularitățile unor operațiuni de transport combinat.
(1) Orice operator de transport rutier nerezident, care îndeplinește condițiile de acces la profesie și de acces pe piața transporturilor de mărfuri în țara sa de origine și este eligibil în sensul Codului transporturilor rutiere nr.150/2014 să efectueze operațiuni de transport rutier contra cost de mărfuri pe teritoriul Republicii Moldova, este în drept să efectueze, în cadrul unei operațiuni de transport combinat între statele membre ale Uniunii Europene și Republica Moldova, trasee rutiere inițiale și finale care fac parte integrantă din operațiunea de transport. 
(2) În cazul efectuării operațiunii de transport combinat de către un operator de transport rutier nerezident, prin derogare de la prevederile Codului vamal nr. 95/2021, vehiculelor și autovehiculelor utilizate de acesta, nu li se aplică regimul de admitere temporară cu condiția corespunderii condițiilor de eligibilitate prevăzute de Codul transporturilor rutiere nr.150/2014. 
(3) În cazul în care o remorcă sau o semiremorcă aparținând unei întreprinderi angajate într-un transport pe cont propriu este tractată pe un segment final de către un tractor care aparține unei întreprinderi care efectuează transporturi contra cost, operația de transport astfel efectuată este exonerată de prezentarea documentului prevăzut de articolul 4. 
(4) În cazul în care întreprinderea expeditoare efectuează traseul rutier inițial pe cont propriu în cadrul unei operații de transport combinate, întreprinderea destinatară a mărfurilor transportate poate să efectueze pe cont propriu segmentul rutier final pentru transportarea la destinație a mărfurilor, utilizând un tractor aflat în posesia sa și care este condus de angajații săi, chiar dacă remorca sau semiremorca este înmatriculată sau închiriată de întreprinderea expeditoare. 
(5) Segmentul rutier inițial din cadrul unei operații de transport combinat pe care îl efectuează întreprinderea expeditoare folosind un tractor aflat în proprietatea sa și care este condus de angajații săi, în timp ce remorca sau semiremorca este înmatriculată sau închiriată de către întreprinderea destinatară a mărfurilor transportate, este considerat și el drept o operație de transport pe cont propriu dacă traseul rutier final este efectuat pe cont propriu de către întreprinderea destinatară, în conformitate cu prezenta lege.
(6) Guvernul adoptă, la propunerea organului central de specialitate în domeniul transporturilor, modelele de documente și normele metodologice de aplicare a prevederilor articolului 5 din prezenta lege.

Articolul 6. Stimulente pentru promovarea transportului combinat
(1) Guvernul adoptă măsurile de stimulare aplicabile vehiculelor rutiere (camioane, tractoare, remorci sau semiremorci) în cazul în care acestea sunt folosite în domeniul transporturilor combinate. Acestea pot include reducerea sau rambursarea unor impozite și taxe aplicabile, fie printr-o sumă standard, fie proporțional cu parcursurile străbătute de aceste vehicule pe calea ferată. Organul central de specialitate în domeniul transporturilor elaborează și prezintă Guvernului spre adoptare lista măsurilor exprese de stimulare.
(2) Organul central de specialitate în domeniul transporturilor elaborează și prezintă Guvernului, o dată la doi ani, un raport privind evoluția utilizării operațiunilor de transport combinat, cu propuneri de îmbunătățire a cadrului normativ și a măsurilor de stimulare.
(3) Raportul menționat la alineatul (2) analizează, în special, informațiile și datele statistice referitoare la:
a) legăturile de transport utilizate în operația de transport combinat;
b) numărul de vehicule (un convoi rutier echivalează cu un singur vehicul), caroserii mobile și containere transportate în cadrul diverselor legături de transport;
c) tonaje transportate;
d) servicii prestate, în tone/kilometri. 


CAPITOLUL III
[bookmark: _GoBack]DISPOZIȚII FINALE ȘI TRANZITORII

Articolul 7. Dispoziții finale și tranzitorii.
(1) Prezenta lege intră în vigoare la data intrării în vigoare a tratatului de aderare a Republicii Moldova la Uniunea Europeană.
(2) Guvernul, până la data intrării în vigoare a tratatului de aderare a  Republicii Moldova la Uniunea Europeană, va adopta măsurile de stimulare aplicabile și mecanismul prevăzute la articolul 5 alineatul (6) și articolul 6 alineatul (1).
 
